BPP รูดหนัก 3% วิตกแผ่นดินไหวลาวกระทบโรงไฟฟ้าหงสา
BPP รูดหนัก 3% วิตกแผ่นดินไหวลาวกระทบโรงไฟฟ้าหงสา ล่าสุดอยู่ที่ 17.70 บาท ลบ 0.50 บาท หรือ 2.75% มูลค่าซื้อขาย 24.18 ล้านบาท
BPP รูดหนัก 3% วิตกแผ่นดินไหวลาวกระทบโรงไฟฟ้าหงสา ล่าสุดอยู่ที่ 17.70 บาท ลบ 0.50 บาท หรือ 2.75% มูลค่าซื้อขาย 24.18 ล้านบาท
21 พ.ย. 2562

ผู้สื่อข่าวรายงานว่า ราคาหุ้น บริษัท บ้านปู เพาเวอร์ จำกัด (มหาชน) หรือ BPP ล่าสุด ณ เวลา 10.26 น. อยู่ที่ 17.70 บาท ลบ 0.50 บาท หรือ 2.75% สูงสุดที่ 18.20 บาท ต่ำสุดที่ 17.60 บาท ด้วยมูลค่าซื้อขาย 24.18 ล้านบาท

โดยราคาหุ้น BPP ปรับตัวลง คาดเกิดจากความกังวลของนักลงทุนต่อเหตุการณ์แผ่นดินไหว ขนาด 5.9 แมกนิจูด ความลึก 5 กม. มีจุดศูนย์กลางอยู่บริเวณประเทศลาว ซึ่งแรงสั่นสะเทือนรับรู้ได้ในพื้นที่หลายจังหวัดของประเทศไทย ทั้งภาคเหนือและภาคอีสาน เช่น น่าน พะเยา เชียงใหม่ เชียงราย ลำปาง เลย ขอนแก่น อุดรธานี
ทั้งนี้ทางบริษัทไฟฟ้า หงสา จำกัด ได้ออกหนังสือชี้แจงถึงเหตุการณ์แผ่นดินไหวที่เกิดขึ้น  โดยเนื้อหาใจความสำคัญของหนังสือฉบับนี้  ระบุว่า  ทางบริษัทกำลังติดตามสถานการณ์อย่างใกล้ชิด  เพื่อตรวจสอบและประเมินความเสียหาย  ซึ่งหากมีความคืบหน้า  ทางบริษัทจะแจ้งให้รับทราบต่อไป
อนึ่งบริษัท ไฟฟ้าหงสา จำกัด เป็นนิติบุคคลจดทะเบียนจัดตั้งใน สปป.ลาว มีผู้ถือหุ้น 3 รายคือ 1.รัฐวิสาหกิจถือหุ้นลาว ซึ่งเป็นนิติบุคคลของรัฐบาลลาว  ถือหุ้น 20 เปอร์เซ็นต์ 2. บริษัท อาร์เอช อินเตอร์เนชั่นแนล (สิงคโปร์) คอร์ปอเรชั่น จำกัด บริษัทในกลุ่มของ บริษัท ผลิตไฟฟ้าราชบุรีโฮลดิ้ง จำกัด (มหาชน) ถือหุ้น 40 เปอร์เซ็นต์ และบริษัท บ้านปูพาวเวอร์ จำกัด (มหาชน) ถือหุ้น 40 เปอร์เซ็นต์
